《杂兴四首 其四》
宋代·方一夔

又是山村秋暮天，蹉跎身世惜流年。风鸣浅濑高还下，山碍浮云断复连。

豪气尚馀孤剑里，眵眸合老短檠边。心期蟠屈凭谁说，尽是巾箱千万编。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。